โลโก้พรรคสมัยเป็นพรรครวมใจไทย
**พรรคสร้างอนาคตไทย** (ชื่อย่อ: สอท.) เป็นพรรคการเมืองไทยที่จดทะเบียนก่อตั้งเป็นลำดับที่ 5/2561 เมื่อวันที่ 31 สิงหาคม ปี พ.ศ. 2561 ในชื่อ **พรรครวมใจไทย** โดยมีนาย นพดล อมรเวช และ นายคำนึง อิสโร เป็นหัวหน้าพรรคและเลขาธิการพรรคคนแรก โดยมีที่ทำการพรรคแห่งแรกอยู่ที่ 99 หมู่ 6 ตำบลหันตรา อำเภอพระนครศรีอยุธยา จังหวัดพระนครศรีอยุธยา พร้อมกับคำขวัญพรรคว่า "สร้างสัมพันธ์ สร้างสรรค์ สร้างชาติ"

ต่อมานายคำนึงเลขาธิการพรรคและคณะกรรมการบริหารพรรคอีก 8 คนได้ยื่นหนังสือลาออกจากการเป็นสมาชิกพรรคและหนังสือลาออกจากตำแหน่งทำให้คณะกรรมการบริหารพรรคที่เหลืออยู่ต้องพ้นจากตำแหน่งทั้งคณะจากนั้นในวันที่ 18 พฤศจิกายน ปี พ.ศ. 2561 ได้มีการจัดประชุมใหญ่สามัญประจำปี ครั้งที่ 2/2561 ซึ่งที่ประชุมได้มีมติให้แก้ไขข้อบังคับพรรคในส่วนของที่ทำการพรรคโดยให้ย้ายจากที่เดิมมาอยู่ที่ 1/21 ซอยสุภาพงษ์ 3 แยก 8 แขวงหนองบอน เขตประเวศ

ในการประชุมใหญ่สามัญประจำปี ครั้งที่ 1/2562 เมื่อวันที่ 22 กันยายน ปี พ.ศ. 2562 ที่ประชุมมีมติให้แก้ไขในส่วนของที่ทำการพรรคโดยให้ย้ายมาอยู่ที่ 158/80 หมู่ 3 หมู่บ้านสบาย สบาย ตำบลคลองสวนพลู อำเภอพระนครศรีอยุธยา จังหวัดพระนครศรีอยุธยา ต่อมาในการประชุมใหญ่สามัญครั้งที่ 1/2563 เมื่อวันที่ 19 กรกฎาคม ปี พ.ศ. 2563 ที่ประชุมมีมติให้ย้ายที่ทำการพรรคมาอยู่ที่ 1/5 หมู่ 4 ตำบลช้างน้อย อำเภอบางไทร จังหวัดพระนครศรีอยุธยา พร้อมกับเลือกตั้งคณะกรรมการบริหารพรรคชุดใหม่แทนชุดเดิมซึ่งที่ประชุมมีมติเลือกนายนพดลเป็นหัวหน้าพรรคสมัยที่ 2 และเลือก นายจตุพล สิงห์มรกต เป็นเลขาธิการพรรคคนใหม่

ยุคพรรครวมใจไทย
---------------

จากนั้นในวันที่ 23 กันยายน ปี พ.ศ. 2563 คณะกรรมการบริหารพรรคจำนวน 6 คนได้ยื่นหนังสือลาออกจากตำแหน่งทำให้คณะกรรมการบริหารพรรคที่เหลืออยู่ 3 คนต้องพ้นจากตำแหน่ง ในการประชุมใหญ่สามัญครั้งที่ 2/2563 เมื่อวันอาทิตย์ที่ 11 ตุลาคม ปี พ.ศ. 2563 ที่ประชุมมีมติให้เปลี่ยนแปลงชื่อพรรคเป็น **พรรคไทยรักราษฎร์** เปลี่ยนแปลงตราสัญลักษณ์พรรคพร้อมกับย้ายที่ทำการพรรคมาอยู่ที่ 1144/32 ซอยพัฒนาการ 30 ถนนพัฒนาการ แขวงสวนหลวง เขตสวนหลวง และเลือกตั้งคณะกรรมการบริหารพรรคชุดใหม่ซึ่งที่ประชุมมีมติเลือก นายสุพจน์ พลบุตร และ นางสาวศิริณี กันทา เป็นหัวหน้าพรรคและเลขาธิการพรรค ส่วนนายนพดล อดีตหัวหน้าพรรครวมใจไทยดำรงตำแหน่ง ผู้อำนวยการพรรค

ยุคพรรคพลังไทยนำไทย
-------------------

ต่อมานายนพดลและคณะกรรมการบริหารพรรคอีก 6 คนได้ยื่นหนังสือลาออกจากการเป็นสมาชิกพรรคทำให้คณะกรรมการบริหารพรรคที่เหลืออยู่ 3 คนต้องพ้นจากตำแหน่ง จากนั้นในวันอังคารที่ 6 เมษายน ปี พ.ศ. 2564 ได้จัดการประชุมใหญ่สามัญครั้งที่ 1/2564 ซึ่งที่ประชุมมีมติให้เปลี่ยนแปลงชื่อพรรคเป็น **พรรคพลังไทยนำไทย** พร้อมกับเปลี่ยนแปลงตราสัญลักษณ์พรรครวมถึงย้ายที่ทำการพรรคมาอยู่ที่ 96 หมู่ 5 ตำบลเชียงรากใหญ่ อำเภอสามโคก จังหวัดปทุมธานี และเลือกตั้งคณะกรรมการบริหารพรรคชุดใหม่ซึ่งที่ประชุมมีมติเลือก นายธาราวุฒิ สืบเชื้อ และ นายอธิวัฒน์ พัชรปรีชาพัฒน์ เป็นหัวหน้าพรรคและเลขาธิการพรรค ส่วนนายนพดลได้เข้าร่วมเป็นกรรมการบริหารพรรค จากนั้นในวันที่ 9 มิถุนายน ปี พ.ศ. 2564 นายนพดลได้ยื่นหนังสือลาออกจากการเป็นสมาชิกพรรค

ยุคพรรคสร้างอนาคตไทย
--------------------

ต่อมาทางพรรคพลังไทยนำไทยได้ปรากฏเป็นข่าวว่าทาง กลุ่มสี่กุมาร ที่นำโดย นาย อุตตม สาวนายน และนาย สนธิรัตน์ สนธิจิรวงศ์ ได้เตรียมเข้ามาบริหารพรรคเนื่องจากทางพรรคพลังไทยนำไทยได้ยื่นเรื่องขอเปลี่ยนแปลงชื่อพรรคเป็น **พรรคสร้างอนาคตไทย** ซึ่งทาง คณะกรรมการการเลือกตั้ง ได้ให้การรับรองเรียบร้อยแล้วโดยมีที่อยู่เพื่อติดต่ออยู่ที่ 50/812 หมู่ 9 ตำบลบางพูด อำเภอปากเกร็ด จังหวัดนนทบุรี โดยทางพรรคสร้างอนาคตไทยได้เปิดตัวพรรคอย่างเป็นทางการในวันพุธที่ 19 มกราคม ที่ โรงแรมเซ็นทารา แกรนด์ และบางกอก คอนเวนชัน เซ็นเตอร์ แอท เซ็นทรัลเวิลด์

กระทั่งวันพฤหัสบดีที่ 24 กุมภาพันธ์ พ.ศ. 2565 ราชกิจจานุเบกษาได้เผยแพร่ประกาศนายทะเบียนพรรคการเมือง รับรองการเปลี่ยนแปลงชื่อพรรคจาก พลังไทยนำไทย มาเป็น สร้างอนาคตไทย คณะกรรมการบริหารพรรค และตราโลโก้พรรค รวมถึงข้อบังคับพรรค ก่อนหน้านั้นในวันอาทิตย์ที่ 13 กุมภาพันธ์ พ.ศ. 2565 นายสนธิรัตน์ สนธิจิรวงศ์ นายสุพล ฟองงาม นายวัชระ กรรณิการ์ ได้ทำการเปิดตัว นาวาอากาศเอก วิชัย ราชานนท์ เป็นว่าที่ผู้สมัคร ส.ส. ขอนแก่น เขต 7 ต่อมาในวันอาทิตย์ที่ 19 มีนาคม พ.ศ. 2565 นายวัชระ ในฐานะแกนนำพรรคสร้างอนาคตไทยได้โพสต์เฟซบุ๊กส่วนตัวว่าในเดือนเมษายนทางพรรคจะจัดประชุมใหญ่เลือกตั้งคณะกรรมการบริหารพรรคชุดใหม่ ต่อมาพรรคสร้างอนาคตไทยได้ย้ายที่ทำการพรรคมาอยู่ที่ 2292 ถนนพระราม 9 แขวงพัฒนาการ เขตสวนหลวง

ในวันพุธที่ 13 เมษายน พ.ศ. 2565 นายอุตตม ได้โพสต์เฟซบุ๊กอวยพรเนื่องในวันสงกรานต์พร้อมกับประกาศว่าในวันพุธที่ 20 เมษายน พ.ศ. 2565 ทางพรรคสร้างอนาคตไทยจะจัดการประชุมใหญ่ของพรรคเพื่อเลือกตั้งคณะกรรมการบริหารพรรคชุดใหม่ โดยตามรายงานกระแสข่าวเบื้องต้นคาดว่า นายอุตตม จะเป็นหัวหน้าพรรค นายสนธิรัตน์ จะเป็นเลขาธิการพรรค ส่วนรองหัวหน้าพรรคคาดว่าจะเป็น นายนิพิฏฐ์ อินทรสมบัติ นายสุพล ฟองงาม นายสุรนันทน์ เวชชาชีวะ นายวิเชียร ชวลิต อดีตกรรมการบริหารพรรคพลังประชารัฐที่เพิ่งยื่นหนังสือลาออกจากการเป็น ส.ส. และนายสันติ กีระนันทน์ โดยนายวิเชียร จะควบตำแหน่งผู้อำนวยการพรรค ส่วนนายสันติ จะควบตำแหน่งเหรัญญิกพรรค ทางด้านกรรมการบริหารพรรคคาดว่าจะเป็นนายอาทิตย์ ชุณหชัชราชัย นายนิทัศน์ ประทักษ์ใจ นายนริศ เชยกลิ่น ซึ่งจะควบตำแหน่งโฆษกพรรค และนางสาวโชนรังสี เฉลิมชัยกิจ จะเป็นรองโฆษกพรรค

สำหรับการประชุมใหญ่สามัญในครั้งนี้ทางพรรคสร้างอนาคตไทยได้ทำการเปิดตัวโลโก้พรรคใหม่ พร้อมกับเสนอชื่อนาย สมคิด จาตุศรีพิทักษ์ เป็นบุคคลที่ได้รับเสนอชื่อเป็นนายกรัฐมนตรีไทย รวมถึงเลือกตั้งคณะกรรมการบริหารพรรคชุดใหม่จำนวน 16 คนแทนชุดเดิมที่พ้นจากตำแหน่งเนื่องจากนาย ธาราวุฒิ สืบเชื้อ หัวหน้าพรรคได้ยื่นหนังสือลาออกจากตำแหน่งหัวหน้าพรรคเมื่อวันพุธที่ 6 เมษายน พ.ศ. 2565 ซึ่งที่ประชุมมีมติเลือก นายอุตตม นายสนธิรัตน์ เป็นหัวหน้าพรรคและเลขาธิการพรรคคนใหม่ นาย สันติ กีระนันทน์ เป็นเหรัญญิกพรรค นายนิทัศน์ ประทักษ์ใจ เป็นนายทะเบียนสมาชิกพรรค โดยคณะกรรมการบริหารพรรคชุดใหม่จะมีการประชุมนัดแรกในวันพุธที่ 27 เมษายน พ.ศ. 2565 ซึ่งที่ประชุมมีมติแต่งตั้ง นายบุญส่ง ชเลธร เป็นรองเลขาธิการพรรค ตั้ง นายพงศ์พรหม ยามะรัต นางสาวโชนรังสี เฉลิมชัยกิจ และ นายธันวา ไกรฤกษ์ เป็นรองโฆษกพรรค

ในวันที่ 8 กันยายน พ.ศ. 2565 พรรคสร้างอนาคตไทย เปิดตัว นายสมคิด จาตุศรีพิทักษ์ ในตำแหน่งประธานพรรคสร้างอนาคตไทย โดยนายสมคิด ฝากให้พรรคยึดหลักในการทำงานที่สำคัญ 3 ประการ คือ 1. เป็นพรรคที่ดีมีอุดมการณ์ มีนโยบายที่ดี 2. เป็นพรรคที่มีนโยบายกอบกู้เศรษฐกิจเพื่อสร้างอนาคตประเทศ และ 3. เป็นพรรคที่มีความเป็นประชาธิปไตย เปลี่ยนแปลงรัฐธรรมนูญให้เกิดการกระจายอำนาจและงบประมาณ กระทั่งวันพุธที่ 28 ธันวาคม พ.ศ. 2565 ได้มีกระแสข่าวว่าพรรคสร้างอนาคตไทยและพรรคไทยสร้างไทย นัดแถลงข่าวเพื่อประกาศการรวมพรรคในวันพฤหัสบดีที่ 29 ธันวาคม พ.ศ. 2565 การแถลงข่าวในวันนั้นมีผลสรุปคือ ทั้งสองพรรคตกลงร่วมเป็นพันธมิตรทางการเมืองระหว่างกัน แต่ยังไม่มีการควบรวมพรรคแต่ประการใด

ต่อมาในวันที่ 29 มกราคม 2566 นายอุตตมและนายสนธิรัตน์ได้ลาออกจากสมาชิกพรรคสร้างอนาคตไทยและได้ย้ายไปร่วมงานกับพรรคพลังประชารัฐเมื่อวันที่ 30 มกราคม 2566 ทำให้คณะกรรมการบริหารพรรคที่เหลือต้องพ้นจากตำแหน่งทั้งคณะ จากนั้นในวันที่ 30 เมษายน 2566 พรรคสร้างอนาคตไทยได้จัดประชุมใหญ่สามัญครั้งที่ 1/2566 เพื่อแก้ไขข้อบังคับพรรคโดยย้ายที่ทำการพรรคกลับไปอยู่ที่ 50/812 หมู่ 9 ตำบลบางพูด อำเภอปากเกร็ด จังหวัดนนทบุรี ซึ่งเป็นที่ทำการพรรคในช่วงแรก พร้อมกับเลือกตั้งคณะกรรมการบริหารพรรคชุดใหม่จำนวน 9 คนซึ่งที่ประชุมมีมติเลือกนายวิรัช วิฑูรย์เธียร และนายนิทัศน์ ประทักษ์ใจ เป็นหัวหน้าพรรคและเลขาธิการพรรคคนใหม่

อ้างอิง
-------

1. ↑  "ข้อมูลพรรคการเมืองที่ยังดำเนินการอยู่ ณ วันที่ 6 มิถุนายน 2566" (PDF). คลังข้อมูลเก่าเก็บจากแหล่งเดิม (PDF)เมื่อ 2023-06-19. สืบค้นเมื่อ 2023-08-09.
2. ↑  ประกาศนายทะเบียนพรรคการเมือง เรื่อง รับจดทะเบียนจัดตั้งพรรครวมใจไทย
3. ↑  ประกาศนายทะเบียนพรรคการเมือง เรื่อง การเปลี่ยนแปลงคณะกรรมการบริหารพรรครวมใจไทย
4. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรครวมใจไทย
5. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรครวมใจไทย
6. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรค และคณะกรรมการบริหารพรรครวมใจไทย
7. ↑  ประกาศนายทะเบียนพรรคการเมือง เรื่อง การเปลี่ยนแปลงคณะกรรมการบริหารพรรครวมใจไทย
8. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรค และคณะกรรมการบริหารพรรคไทยรักราษฎร์ (ชื่อเดิมพรรครวมใจไทย)
9. ↑  ประกาศนายทะเบียนพรรคการเมือง เรื่อง การเปลี่ยนแปลงคณะกรรมการบริหารพรรคไทยรักราษฎร์
10. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรค และคณะกรรมการบริหารพรรคพลังไทยนำไทย (ชื่อเดิมพรรคไทยรักราษฎร์)
11. ↑  ประกาศนายทะเบียนพรรคการเมือง เรื่อง การเปลี่ยนแปลงคณะกรรมการบริหารพรรคพลังไทยนำไทย
12. ↑  "รับรองพรรคอดีตสี่กุมาร เปลี่ยนชื่อจาก "พลังไทยนำไทย"". *NationTV*. 2022-01-05.
13. ↑  "เปิดโฉม 25 ขุนพล "สร้างอนาคตไทย" พรรคทางเลือก ข้ามขัดแย้ง ฟื้นเศรษฐกิจ". *bangkokbiznews*. 2022-01-20.
14. ↑  "ประกาศรับรองเปลี่ยนชื่อ "พรรคสร้างอนาคตไทย" แล้ว โลโก้รูปประเทศไทยสีทอง". *www.thairath.co.th*. 2022-02-24.
15. ↑  "พรรคสร้างอนาคตไทยลุยเปิดตัวว่าที่ผู้สมัครส.ส.ขอนแก่น". *posttoday.com*. 2022-02-13.`{{cite web}}`: CS1 maint: url-status (ลิงก์)
16. ↑  ""วัชระ" เผย เม.ย.นี้ พรรคสร้างอนาคตไทย จ่อเปิดตัว กก.บห.-มือทำงานชุดใหญ่". *www.thairath.co.th*. 2022-03-19.
17. ↑  Thongsak (2022-04-13). "เลิกกั๊ก! สร้างอนาคตไทยดีเดย์ 20 เม.ย.ประชุมใหญ่เปิดผู้บริหารพรรค". *ThaiPost*.`{{cite web}}`: CS1 maint: url-status (ลิงก์)
18. ↑  ""วิเชียร ชวลิต" ลาออก "ส.ส."พปชร."อุบร่วมงาน"สร้างอนาคตไทย"". *posttoday.com*. 2022-04-18.`{{cite web}}`: CS1 maint: url-status (ลิงก์)
19. ↑  "พรรคสร้างอนาคตไทย เปิดขุนพล 20 เม.ย.นี้ "อุตตม" จ่อนั่งหัวหน้าพรรค". *www.thairath.co.th*. 2022-04-18.
20. ↑  "'สร้างอนาคตไทย' เปิดตัวโลโก้ จับตาการประชุมวันนี้ ชูแคนดิเดตนายกฯ". *มติชนออนไลน์*. 2022-04-20.`{{cite web}}`: CS1 maint: url-status (ลิงก์)
21. ↑  Pornthida (2022-04-20). "เปิดชื่อ 16 กรรมการบริหารพรรคสร้างอนาคตไทย สมคิด แคนดิเดตนายกฯ". *ประชาชาติธุรกิจ*.
22. ↑  "ตามคาด "อุตตม" นั่งหน.พรรคสร้างอนาคตไทย ถกนัดแรก 27 เม.ย.นี้ คาดวางตัวแคนดิเดตนายกฯ". *www.thairath.co.th*. 2022-04-20.
23. ↑  ""สร้างอนาคตไทย" ตั้ง 11 กก.สรรหาผู้สมัครเลือกตั้ง เสริมทัพ รองเลขาฯ-ทีมโฆษก". *bangkokbiznews*. 2022-04-27.
24. ↑  ""สมคิด" เปิดตัวรับนั่ง ปธ.สร้างอนาคตไทย ลั่นได้เป็นนายกฯหรือไม่ อยู่ที่ฟ้าลิขิต". *mgronline.com*. 2022-09-08.
25. ↑  พรรคหญิงหน่อย-พรรคสมคิด ดีลลงตัว นัดแถลงควบรวมพรรคพรุ่งนี้
26. ↑  ไม่ถึงขั้นควบรวม สร้างอนาคตไทย-ไทยสร้างไทย จับมือทำการเมือง หาทางออกประเทศ
27. ↑  ประกาศนายทะเบียนพรรคการเมือง เรื่อง การเปลี่ยนแปลงคณะกรรมการบริหารพรรคสร้างอนาคตไทย
28. ↑  "บิ๊กปัอม" เปิดตัว "อุตตม-สนธิรัตน์-พล.อ.วิชญ์" กลับพลังประชารัฐ วางตัวช่วยด้านเศรษฐกิจ
29. ↑  ประกาศนายทะเบียนพรรคการเมือง เรื่อง การเปลี่ยนแปลงข้อบังคับพรรคและคณะกรรมการบริหารพรรคสร้างอนาคตไทย

แหล่งข้อมูลอื่น
---------------

* พรรคสร้างอนาคตไทย ที่เฟซบุ๊ก